**COMUNICAT DE PRESA – preluare AGERPRES**

Dantes Nicolae Bratu revine de vineri la conducerea Inspecţiei Muncii şi va avea funcţia de inspector general de stat, după ce anterior fusese detaşat ca secretar general al Agenţiei Naţionale pentru Egalitate de Şanse între Femei şi Bărbaţi.  
  
Ministerul Muncii a emis în data de 15 octombrie ordinul prin care încetează detaşarea temporară la Agenţia Naţională pentru Egalitate de Şanse între Femei şi Bărbaţi începând cu data de 18 octombrie 2019.  
  
De asemenea, în Monitorul Oficial din data de 14 octombrie 2019 a fost publicată decizia 258/2019 privind încetarea exercitării, cu caracter temporar, prin detaşare, de către Dantes Nicolae Bratu a funcţiei publice vacante din categoria înalţilor funcţionari publici de secretar general al Agenţiei Naţionale pentru Egalitatea de Şanse între Femei şi Bărbaţi.  
  
"Uneori, oricât am fi de căliţi şi de puternici, viaţa ne surprinde şi ne pune în faţa unor noi încercări. Prin funcţiile pe care le deţinem, ne-am asumat acceptarea deciziilor care ne privesc cariera profesională, chiar dacă acestea nu sunt întotdeauna în armonie cu ceea ce simţim şi nici într-un moment oportun pentru instituţie. Revin cu bucurie la Inspecţia Muncii, unde, în îndelungata mea activitate, am avut norocul să cunosc oameni minunaţi, frumoşi şi dedicaţi, profesionişti desăvârşiţi, cu care am împărtăşit şi de la care am învăţat, la rândul meu, multe lucruri. Dincolo de toate acestea, cel mai important este că am adunat, alături de aceştia amintiri şi experienţe de neuitat", a declarat pentru AGERPRES, Dantes Nicolae Bratu.  
  
El a fost detaşat la Agenţia Naţională pentru Egalitatea de Şanse între Femei şi Bărbaţi începând cu data de 18 aprilie 2019 pentru o perioadă de 6 luni.  
  
Dantes Nicolae Bratu lucrează la Inspecţia Muncii din 1999 şi a condus instituţia din 2011, evoluând de la funcţia de inspector de muncă la cea de inspector general de stat. AGERPRES/(AS - autor: George Bănciulea, editor: Nicoleta Gherasi, editor online: Irina Giurgiu)

Conținutul website-ului [www.agerpres.ro](https://www.agerpres.ro/) este destinat exclusiv informării publice. Toate informaţiile publicate pe acest site de către AGERPRES sunt protejate de către dispoziţiile legale incidente. Sunt interzise copierea, reproducerea, recompilarea, modificarea, precum şi orice modalitate de exploatare a conţinutului acestui website.